امنو ممڤرتيمبڠکن اونتوق مناريق ديدي درڤد ڤريکاتن ناسيونل دان منتڤکن شارت باهرو کڤد کراجاءن دالم منروسکن کرجاسام ڤوليتيک.
منوروت لاڤورن اخبر مليسياکيني⹁ ڤرتي ايت ممبري شارت بارو کڤد کراجاءن ڤريکاتن ناسيونل باݢي منروسکن کرجاسام ڤوليتيک سچارا برتوليس اونتوق دلقسانکن سچڤت موڠکين.
ڤرکارا ايت دمعلومکن اوليه ستياءوسها اݢوڠ امنو⹁ داتوء سري احمد بن مذلن دالم سيدڠ ميديا يڠ دأداکن سلڤس مشوارت بيرو ڤوليتيک مجليس ترتيڠݢي ڤرتي ايت يڠ دأداکن دڤوست داݢڠن دونيا ڤوترا سبنتر تادي.
بلياو برکات⹁ امنو توروت اکن منچادڠکن کڤد جاوتنکواس ڤماندو موافقت ناسيونل سوڤاي ݢابوڠن ايت سݢرا ددافترکن سباݢاي ݢابوڠن ڤوليتيک يڠ صح.
اهلي ڤرليمن ڤونتيان ترسبوت توروت منݢسکن باهوا امنو اکن تروس برجواڠ دمي کڤنتيڠن رعيت باݢي ممستيکن سيتواسي کوۏيد-19 داڤت دتاڠني دمي کسجهتراءن تانه اءير.
"امنو برڤاندڠن باهوا کستابيلن ڤوليتيک ساڠت ڤنتيڠ دان ڤرتومبوهن ايکونومي مستي دتيڠکتکن. سبارڠ کڤوتوسن يڠ امنو لاکوکن اداله اونتوق منفعة رعيت⹁ اݢام⹁ بڠسا دان نݢارا."